ORDE do 30 de xuño de 2005 de aprobación definitiva da modificación puntual das normas subsidiarias de planeamento de Viveiro (Lugo), para posibilitar a creación do parque empresarial de Chavín. (Expediente LU-04006).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 17/10/2005

1. O planeamento urbanístico vixente no municipio de Viveiro (Lugo) son as normas subsidiarias municipais de planeamento (desde agora NNSS) aprobadas definitivamente o 29 de abril de 1986, modificadas parcialmente por unha revisión do solo rústico aprobada definitivamente o 2 de setembro de 1997, para a súa adaptación á Lei 11/1985, do 22 de agosto, de adaptación da do solo a Galicia (DOG número 165, do 29 de agosto).
2. No ámbito da Comunidade Autónoma de Galicia está en vigor, como regulación da actividade urbanística, a Lei 9/2002, do 30 de decembro, de ordenación urbanística e protección do medio rural de Galicia, cuxo texto foi modificado pola Lei 15/2004, do 29 de decembro, de modificación da Lei 9/2002, do 30 de decembro, de ordenación urbanística e protección do medio rural de Galicia (DOG números 252 e 254, do 31 de decembro de 2002 e de 2004, respectivamente) (desde agora LOUGA).
3. A modificación ten por obxecto a transformación en solo urbanizable non delimitado de uso industrial dun ámbito de 12 hectáreas, a fin de crear o parque empresarial de Chavín, que as ditas NNSS recollan como solo non urbanizable normal e, nunha pequena parte, como solo non urbanizable de núcleo. Así pois, na actualidade os ditos terreos afectados teñen a consideración de solo rústico de protección ordinaria e solo de núcleo rural, respectivamente, por imperativo do sinalado na disposición transitoria primeira 1 e), f) e g) da LOUGA.
O referido ámbito xa alberga unha industria en funcionamento e está afectado pola estrada LU-161 de Landrove a Ferreira do Valadouro, na cal se apoia o sector previndo un enlace; así mesmo, na súa proximidade existen varias naves, algunha delas de máis de 40 anos de antigüidade.
4. De conformidade co disposto na disposición transitoria primeira 1 g) da LOUGA, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a citada lei en razón ás pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente ao informe preceptivo (artigo 85.1º da LOUGA) da Consellería de Política Territorial Obras Públicas e Vivenda (CPTOPV), que foi emitido pola Dirección Xeral de Urbanismo o 7 de abril de 2004 sinalando unhas observacións.
b) De seguido, o Pleno da Corporación, en sesión do 22 de xullo de 2004, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados nos xornais El Progreso e La Voz de Galicia os días 12 e 13 de agosto de igual ano, así como no número 156 do Diario Oficial de Galicia correspondente ao 12 de agosto do citado ano, sen que fosen formuladas alegacións, e logo aprobada provisionalmente polo Pleno do Concello na súa sesión do 13 de xaneiro de 2005.
c) Constan no expediente os informes favorables do organismo autónomo Augas de Galicia e tamén da Subdirección Xeral de Estradas, emitidos o 6 de outubro de 2004 e o 5 de abril de 2005, respectivamente.
d) Igualmente, figuran no expediente cadanseu informe do enxeñeiro municipal e da técnica municipal de urbanismo, de datas 10 e 11 de xaneiro de 2005, respectivamente.
e) Así mesmo, a Comisión Superior de Urbanismo de Galicia, en sesión do 9 de xuño de 2005, informou favorablemente o expediente para os efectos do disposto no artigo 94.2º da LOUGA.
5. Aínda que o documento aprobado provisionalmente vén atender as restantes observacións sinaladas no dito informe da CPTOPV do 7 de abril de 2004, no que atinxe ás zonas verdes e espazos libres de sistema local do futuro plan de sectorización, cómpre sinalar que, tal e como se acepta no informe do equipo redactor do 22 de xuño de 2004, a modificación deber recoller na ficha correspondente á área de repartición (páxina 10 do proxecto) que as ditas zonas verdes e espazos libres deban ser localizadas na zona de servidume de policía do río Loureiro, na área de contacto co núcleo rural da Seara e co sistema de muíños lindante co sector.
6. De conformidade co disposto nos artigos 89.1º, 93 e 95.2º da LOUGA, a competencia para a aprobación definitiva das modificacións do planeamento que, como é o caso, impliquen o cambio de clasificación de solo rústico en urbanizable, correspóndelle ao conselleiro competente en materia de urbanismo e ordenación do territorio, logo do informe favorable da Comisión Superior de Urbanismo de Galicia.
En mérito do dito, de conformidade co establecido na dita vixente Lei 9/2002, do 30 de decembro, de ordenación urbanística e protección do medio rural de Galicia, e co informe favorable da Comisión Superior de Urbanismo de Galicia, así como a proposta da Dirección Xeral de Urbanismo, desta mesma data,
DISPOÑO:
Artigo 1º.-Aprobar definitivamente o expediente de modificación puntual das normas subsidiarias de planeamento de Viveiro (Lugo), para posibilitar a creación do parque empresarial de Chavín, aprobada provisionalmente polo Concello de Viveiro o 13 xaneiro de 2005, coa seguinte precisión: na ficha correspondente á área de repartición (paxina 10 do proxecto) deberá recollerse que as zonas verdes e espazos libres do futuro plan de sectorización, se localizarán na zona de servidume de policía do río Loureiro, na área de contacto co núcleo rural da Seara e co sistema de muíños lindante co sector.
Artigo 2º.-De conformidade co disposto polos artigos 92 da dita Lei 9/2002, e 70 da Lei 7/1985, do 2 de abril, reguladora das bases de réxime local,
o concello deberá publicar a normativa e ordenanzas da modificación aprobada definitivamente no BOP de Lugo.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 30 de xuño de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES